Kospryse: Hoender, eiers kan jou help spaar | Netwerk24
Deur Hanlie Stadler 24 Julie 2019 13:32
As jy nie reeds jou vrieskas vol vleis gepak het nie, begin dit dalk nou te laat word.
Jou vleislus begin weer duurder kos. Foto: Pixabay
Ná vier maande waarin vleispryse gemiddeld laer was as ’n jaar vantevore, het vleis weer in Junie duurder geword. Die mandjie vleis wat Statistieke Suid-Afrika (SSA) meet, was weliswaar net 0,3% duurder as in Junie 2018, maar dit kom nadat die mandjie vanaf Februarie tot Mei goedkoper was as in dieselfde maand van 2018. Die grootste daling, van 1,2%, was in April.
SSA se mandjie is swaarder gelaai met hoender omdat dit Suid-Afrikaners se stapelvleis is.
Met vleis weer aan die duurder word, is daar nie ’n enkele basiese kossoort wat nou goedkoper is as ’n jaar gelede nie.
Die skerpste styging is weer brood en graanprodukte, wat 7,3% duurder is. Dit weerspieël die styging in mieliepryse die afgelope maande.
Die verwagting is dat duurder mielies ook vleispryse gaan opdruk omdat mielies die grondslag van baie dierevoer vorm.
Die Investec-ekonoom Annabel Bishop is wel optimisties dat die 2019-mielieoes graanpryse in toom sal hou. Hoewel ’n rekordoes beslis nie verwag word nie, behoort dit voldoende te wees om in die vraag te voorsien.
Alle kos en nie-alkoholiese drank wat SSA meet, is 3,7% duurder as ’n jaar gelede (Mei: 3,2%). Net kos, sonder koeldrank, koffie en tee, is 3,2% duurder (Mei: 2,8%).
Dit wys ook die invloed van die gemiddelde 9,9%-styging in koeldrankpryse.
Die styging in kospryse is nou die hoogste sedert September 2018.
Soetgoed soos lekkers en poedings word op die oomblik vinnig duurder, teen 8,2%.
Selfs gesonde groente is egter 6% duurder as ’n jaar gelede.
Ná vleis is die matigste prysstygings dié van melk, kaas en eiers, teen 2,1%.
Koffie en tee is ook net 2,7% duurder as ’n jaar gelede.
Drink dit egter maar bitter, want suiker is veel duurder!
Meer oor: Kospryse | Inflasie | Kosprysinflasie | Inflasiekoers | Statistieke Suid-Afrika